b'\n_START_ARTICLE_\nAtomoksetinas\n_START_PARAGRAPH_\nAtomoksetinas (C\xe2\x82\x81\xe2\x82\x87H\xe2\x82\x82\xe2\x82\x81NO) \xe2\x80\x93 selektyvus noradrenalino reabsorbcijos inhibitorius, kuriuo gydomas vaik\xc5\xb3, paaugli\xc5\xb3 ir suaugusi\xc5\xb3j\xc5\xb3 aktyvumo ir d\xc4\x97mesio sutrikimas. Lietuvos vaistin\xc4\x97se parduodamas kaip receptinis vaistas, pavadinimu Strattera. Vaisto patentas ir rinkodaros teis\xc4\x97s priklauso JAV registruotai pasaulinei farmacijos kompanijai \xe2\x80\x9eEli Lilly and Company\xe2\x80\x9c._NEWLINE_Tiesioginis gydymo poveikis paprastai pasirei\xc5\xa1kia po 2\xe2\x80\x934 savai\xc4\x8di\xc5\xb3. Da\xc5\xbeniausiai pasitaikantys \xc5\xa1alutiniai rei\xc5\xa1kiniai (daugiau nei 10 i\xc5\xa1 100 tiriam\xc5\xb3j\xc5\xb3) buvo pykinimas, burnos d\xc5\xbei\xc5\xabvimas, apetito praradimas ir skausmas vir\xc5\xa1utin\xc4\x97je pilvo dalyje, nemiga, nuovargis, galvos skausmas, taip pat padid\xc4\x97jusi savi\xc5\xbeudyb\xc4\x97s rizika. Lietuvoje atomoksetinas \xc4\xafvardijamas naujausiu pirmo pasirinkimo vaistu ADS gydyti tuo atveju, jei atsisakoma psichostimuliuojan\xc4\x8di\xc5\xb3 preparat\xc5\xb3. Nors atomoksetinas sukelia ma\xc5\xbeiau nepageidaujam\xc5\xb3 rei\xc5\xa1kini\xc5\xb3 nei psichostimuliuojantys vaistai, \xc4\xafrodyta, kad jis gali b\xc5\xabti ir ma\xc5\xbeiau veiksmingas. Atomoksetinas ypa\xc4\x8d tinka tais atvejais, kai kartu su ADS pasirei\xc5\xa1kia nerimo, depresijos simptomai, tikai, piktnaud\xc5\xbeiaujama psichotropin\xc4\x97mis med\xc5\xbeiagomis.'